## La Generalitat i la Confederació Hidrogràfica del Segura acorden la constitució d’una comissió tècnica per a impulsar actuacions mediambientals

*** L’objectiu és actuar de manera coordinada en la fase de projecte per a donar viabilitat ambiental a les actuacions
* La comissió tècnica iniciara la seua actuació analitzant l’evolució dels treballs de la interconnexió de dessaladores
* També farà seguiment en els corredors verds del Baix Segura i la zona d’emmagatzematge controlat en Lo Romero a Pilar de la Horadada**

La Conselleria de Medi Ambient, Infraestructures i Territori i la Confederació Hidrogràfica del Segura (CHS) han acordat la constitució d’una comissió tècnica per a actuar de manera coordinada, des de la fase de projecte, i incorporar, si és el cas, les mesures correctores i compensatòries que donen viabilitat mediambiental al mateix en els informes sectorials que emetran els tècnics de la Generalitat.

Les primeres actuacions que s’han d’analitzar per la citada comissió són la interconnexió de dessaladores, que recupera una de les alternatives plantejades en l’avantprojecte en relació a les basses reguladores al capdavant de la conducció; els corredors verds al Baix Segura, que hauran de conduir les escorrenties des d’Orihuela fins a la desembocadura de Guardamar; i la zona d’emmagatzematge controlat en Lo Romero, que permetrà laminar els volums d’escorrentia que en l’actualitat acaben en la zona del Mojón San Pedro del Pinatar, a Múrcia i en la de Pilar de la Horadada a Alacant.

Les solucions finalment adoptades en totes estes actuacions, una vegada consensuades mediambientalment entre els tècnics de l’organisme de conca i els de la Generalitat, seran exposades a les administracions locals i als usuaris afectats a fi de recaptar el màxim consens en estes, de manera prèvia al procediment d’informació pública.

L’òrgan en el qual estaran representades tant la Generalitat com la Confederació Hidrogràfica del Segura es mantindrà en el futur, realitzant reunions periòdiques, i permetrà supervisar l’evolució dels treballs i resoldre incidències i qüestions que sorgisquen durant la fase de projecte de les infraestructures que la CHS tinga previst executar en la província d’Alacant i que requerisquen fer una tramitació ambiental.

El secretari autonòmic de Medi Ambient i Territori, Raúl Mérida, i el president de la Confederació Hidrogràfica del Segura, Mario Urrea, han celebrat l’acord aconseguit i han subratllat que “actuar de manera coordinada des del primer moment és la manera d’aconseguir els objectius comuns d’introduir més seguretat davant les inundacions de les poblacions i incrementar la garantia hídrica dels usuaris tant de proveïment com de regadiu de la província d’Alacant”.

Fecha: 18/09/2025